*****

ΚΑΝΟΝΙΣΜΟΣ (ΕΟΚ) αριθ. 525/83 ΤΗΣ ΕΠΙΤΡΟΠΗΣ

της 7ης Μαρτίου 1983

για παρέκκλιση από τον κανονισμό (ΕΟΚ) αριθ. 2041/75 όσον αφορά την εξαγωγή ελαιολάδου προς τη Λιβύη

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως της αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1413/82 (2), και ιδίως το άρθρο 19 παράγραφος 3 και το άρθρο 20 παράγραφος 3,

τον κανονισμό αριθ. 171/67/ΕΟΚ του Συμβουλίου της 27ης Ιουνίου 1967 περί των επιστροφών και εισφορών που εφαρμόζονται κατά την εξαγωγή ελαιολάδου (3), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 11,

Εκτιμώντας:

ότι ο κανονισμός (ΕΟΚ) αριθ. 2041/75 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 1551/80 (5), προβλέπει ότι το πιστοποιητικό εξαγωγής, με τον προκαθορισμό της επιστροφής, ισχύει από την ημερομηνία εκδόσεώς του μέχρι το τέλος του επόμενου δεύτερου μηνός· ότι, λαμβάνοντας υπόψη την κατάσταση και τις ειδικές ανάγκες της αγορά της Λιβύης, κρίνεται σκόπιμο, στις παρούσες περιστάσεις, να διευκολυνθεί, κατά τους επόμενους μήνες, η εξαγωγή ορισμένης ποσότητας ελαιολάδου προς τη χώρα αυτή· ότι, για το σκοπό αυτό, πρέπει να γίνει παρέκκλιση από τον κανονισμό (ΕΟΚ) αριθ. 2041/75 με τον καθορισμό ειδικής διάρκειας ισχύος για τα πιστοποιητικά εξαγωγής προς τη Λιβύη· ότι πρέπει, κατά συνέπεια, να προβλεφθεί ότι τα πιστοποιητικά αυτά συνιστούν υποχρέωση για εξαγωγή προς τη Λιβύη·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση του άρθρο 6 παράγραφος 3 του κανονισμού (ΕΟΚ) αριθ. 2041/75, για τις εξαγωγές προς τη Λιβύη, τα πιστοποιητικά εξαγωγής, που αφορούν τα προϊόντα που υπάγονται στη διάκριση 15.07 Α του Κοινού Δασμολογίου, με προκαθορισμό της επιστροφής, και για τα οποία η αίτηση υποβλήθηκε από την ημερομηνία που αρχίζει να ισχύει ο παρών κανονισμός μέχρι την 31 Μαρτίου 1983, ισχύουν από την ημερομηνία της πραγματικής τους εκδόσεως μέχρι το τέλος του επόμενου έβδομου μηνός.

Η αίτηση για το πιστοποιητικό καθώς και το ίδιο το πιστοποιητικό φέρουν στο τετραγωνίδιο 13 την ένδειξη «Λιβύη».

Το πιστοποιητικό συνιστά υποχρέωση για εξαγωγή προς τη χώρα αυτή.

Άρθρο 2

1. Η εγγύηση που αναφέρεται στο άρθρο 7 παράγραφος 2 υπό β) του κανονισμού (ΕΟΚ) αριθ. 2041/75, σχετικά με τα πιστοποιητικά που αναφέρει το άρθρο 1, αποδεσμεύεται μόνο για τις ποσότητες για τις οποίες προσκομίζεται απόδειξη ότι το προϊόν έχει εισαχθεί στη Λιβύη.

2. Οι διατάξεις της παραγράφου 1 εφαρμόζονται επί πλέον των διατάξεων του άρθρου 30 παράγραφος 1 υπό β) πρώτο εδάφιο του κανονισμού (ΕΟΚ) αριθ. 3183/80 της Επιτροπής (6) και παρεκκλίνουν από τις διατάξεις του άρθρου 30 παράγραφος 2 του προαναφερθέντος κανονισμού.

Άρθρο 3

Ο παρών κανονισμός αρχίζει να ισχει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 7 Μαρτίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 162 της 12. 6. 1982, σ. 6.

(3) ΕΕ αριθ. 130 της 28. 6. 1967, σ. 2600/67.

(4) ΕΕ αριθ. L 213 της 11. 8. 1975, σ. 1.

(5) ΕΕ αριθ. L 153 της 21. 6. 1980, σ. 21.

(6) ΕΕ αριθ. L 338 της 13. 12. 1980, σ. 1.